Manggis, Leksana, Wanasaba

Manggis  iku salah siji désa  ing Kacamatan Leksana (Leksono), Kabupatèn Wanasaba, Provinsi Jawa Tengah, Indonésia. Desa iki manggon ing sisih lor Kecamatan Leksono, adohé kira-kira 8 km saka pusat kecamatan lan 11 km saka kutha Wonosobo menyang arah kulon. Desa Manggis misuwur minangka produsen salak pondoh ing Kabupaten Wonosobo. Kajaba iku, desa iki uga duwé stadion lan lapangan paling gedhé ing Wonosobo, yaiku Stadion Tanggul Asih.

Desa Manggis ana ing dhuwur 815 nganti 880 meter saka permukaan laut (mdpl), saengga hawane adhem kanthi suhu rata-rata 23°C lan curah udan nganti 2500 mm saben taun. Ambane désa iki 332.424 m² kanthi wujud lemahé perbukitan, ndadèkaké jarak antarané papat dhusuné rada adoh. Saben dhusun manggon ing bukit sing béda-béda, mènèhi pemandangan alam sing apik banget nalika lelungan saka siji dhusun menyang dhusun liyané.

Desa iki dienggoni 2.757 jiwa sing kapérang dadi 766 kepala keluarga. Akèh-akèhé warga padha dadi petani (408 wong), banjur ana sing nyambut gawé ing home industry (97 wong), tukang kayu/batu (67 wong), buruh tani (50 wong), pedagang (37 wong), PNS (15 wong), pensiunan (5 wong), lan liyané nyambut gawé serabutan.

 Rujukan 

 Uga delengen 
 Leksana, Wanasaba
 Kabupatèn Wanasaba

 Pranala njaba 
 Situs resmi Kabupatèn Wanasaba